অনবরত বৃষ্টির ফলে চরম ভোগান্তি হয়েছে মানুষের। আতসবাজি পোড়ানো হোক বা ঠাকুর দেখা— সবেতেই বাগড়া দিয়েছে বৃষ্টি। কিন্তু এখনই বৃষ্টির হাত থেকে ছাড় নেই মানুষের। 
আগামী ২৪ ঘণ্টাও দক্ষিণবঙ্গের বিভিন্ন জায়গায় বৃষ্টি হবে বলে জানিয়েছে আলিপুর আবহাওয়া দফতর। উত্তরবঙ্গের কোচবিহার এবং আলিপুদুয়ারেও ভারী বৃষ্টির সম্ভাবনা রয়েছে। এছাড়া উত্তর ও দক্ষিণ ২৪ পরগনা, নদিয়া এবং মেদিনীপুরে ঘণ্টায় ৩০ থেকে ৪০ কিলোমিটার ঝোড়ো বাতাস বওয়ার সম্ভাবনা আছে বলে জানা গিয়েছে। তবে আগামী ২৪ ঘণ্টায় দক্ষিণবঙ্গে ভারী বৃষ্টি হবে না বলেই জানিয়েছে আবহাওয়া দফতর। কলকাতাতেও আকাশ মেঘাচ্ছন্ন থাকবে এবং হালকা বৃষ্টি হবে।  
গতকাল দক্ষিণ-পূর্ব ঝাড়খণ্ডে নিম্নচাপের ফলে এই দুর্যোগ চলে। সেই নিম্নচাপটি উত্তর-পূর্বদিকে সরে গিয়ে বাংলাদেশের উপরে জায়গা করে নিয়েছে বলে জানিয়েছে আবহাওয়া দফতর। তবে শেষ পর্যন্ত স্বস্তি দিয়ে আবহাওয়া দফতর জানিয়েছে, আকাশ মেঘাচ্ছন্ন থাকলেও রবিবার থেকেই বৃষ্টি কমে যাবে। 
অন্যদিকে শিলাবতী নদীতে একটি নৌকাডুবি হয়েছে। গড়বেতা ১ নং ব্লকের রাজবল্লভপুরে শনিবার সকাল ১০ টা নাগাদ এই ঘটনা ঘটে। নৌকাটিতে ১০-১২ জন যাত্রী ছিলেন। একজন মহিলা-সহ সবাই কোনও রকমে সাঁতরে পাড়ে উঠেছেন বলে জানা গিয়েছে। জলের স্রোতে ভেসে যায় নৌকায় থাকা ৩ টি মোটরবাইক-সহ ১ টি সাইকেল। 
শুধু নৌকাডুবিই নয়, ঘাটালের মনসুকাতে দারকেশ্বর নদীর জল বাড়ার কারণে তার ওপরে নির্মিত বড়ো বাঁশের সেতুটি ভেঙে উড়ে যায় এইদিন দুপুরে। এর ফলে পাশের গ্রামগুলির লোকজনের সঙ্গে সংযোগ ছিন্ন হয়ে পড়েছে। তবে সেই মুহূর্তে সেতুর উপরে কেউই না থাকায় কোনও বিপর্যয়ের ঘটনা ঘটেনি।